સરખડીએ ૩૦૦ જેટલા રાષ્ટ્રીય અને ૪ આંતરરાષ્ટ્રીય ખેલાડીઓ આપ્યા છે. તે પૈકીના ૪૫ ખેલાડીઓ તો ગોલ્ડ મેડાલિસ્ટ છે. ભૂતકાળમાં રાષ્ટ્રીય કક્ષાએ રમેલા ઘણાં ખેલાડીઓને સારી નોકરી મળી છે. રાષ્ટ્રીય કક્ષાએ રમ્યા હોય તો સીપીએડનો કોર્સ કર્યા બાદ સહેલાઇથી રમત શિક્ષક તરીકે નોકરી મળતી, જે મુજબ ૩૦ જેટલાં ભાઈ-બહેનોને શિક્ષક તરીકેની નોકરી મળી છે તો એક ખેલાડીને સ્પોર્ટ્સ ક્વોટામાં બેંકમાં, બે ખેલાડીઓને પોસ્ટ વિભાગમાં તથા એક ખેલાડીઓને પોલીસ વિભાગમાં નોકરી મળી છે. આ તમામ ખેલાડીઓ માને છે કે, વૉલીબૉલના કારણે જ તેમની કરિયર બની છે. આ અંગે મુળ સરખડીના અને હાલ ભાવનગર ખાતે બેંકમાં આસિસ્ટન્ટ મેનેજર તરીકે ફરજ બજાવતા મનુભાઈ વાળા કહે છે, “હું ૧૦ વખત રાષ્ટ્રીય કક્ષાએ વૉલીબૉલ રમ્યો છું અને ગુજરાતની મેન્સ સિનિયર ટીમનો અને ગુજરાત યુનિવર્સિટીનો કેપ્ટન રહી ચૂક્યો છું. આ રમતથી જ મને બેંકમાં સ્પોર્ટ્સ ક્વોટામાં નોકરી મળી અને પ્રમોશન થતાં હું આસિસ્ટન્ટ મેનેજર બન્યો છું.”